Na temelju članka 4.a stavka 2. i članka 5. stavka 2. točke 2. Odluke o ustrojstvu Svjetskog festivala animiranog filma u Zagrebu (Službeni glasnik Grada Zagreba 19/91, 4/94, i 4/11), Vijeće Svjetskog festivala animiranog filma u Zagrebu, 3. veljače 2022., raspisuje

**JAVNI NATJEČAJ**

**za izbor organizatora za provedbu organizacije**

 **Svjetskog festivala animiranog filma u Zagrebu**

1. Natječaj se odnosi na izbor pravne osobe za provedbu organizacije Svjetskog festivala animiranog filma u Zagrebu (nadalje: organizator), koji će se održavati u Zagrebu, u razdoblju od 2023. do 2026.

2. Organizator se bira iz redova pravnih osoba koje imaju iskustvo u organizaciji kulturnih manifestacija.

3. Organizatora bira Vijeće Festivala na četiri (4) godine.

4. U provedbi Svjetskog festivala animiranog filma u Zagrebu, organizator obavlja poslove u vezi s organizacijom i održavanjem Festivala, radom Vijeća Festivala i umjetničkog ravnatelja Festivala (stručni, pravni, administrativni, financijski, tehnički i drugi poslovi u vezi s radom Festivala).

5. Prijava se podnosi na hrvatskom jeziku. U prijavi na natječaj potrebno je navesti podatke prijavitelja (naziv, adresa, kontakt s naznačenom elektroničkom poštom).

6. Uz prijavu na natječaj za izbor organizatora, pravna osoba je obvezna podnijeti prijedlog organizacije Svjetskog festivala animiranog filma u Zagrebu za razdoblje od četiri godine, dokaze o dosadašnjem radu i sposobnosti za obavljanje navedenih poslova, te sljedeće dokumente (ne starije od 30 dana):

- dokaz o bonitetu (BON-1 i BON-2 (SOL-2));

- izvadak iz odgovarajućeg registra;

- preslika potvrde nadležne porezne uprave Ministarstva financija iz koje je vidljivo nepostojanje poreznog duga;

- preslika potvrde o nepostojanju duga prema Gradu Zagrebu s bilo koje osnove izdane od Gradskog ureda za financije i javnu nabavu Grada Zagreba.

7. Prijave s prilozima podnose se najkasnije do 7. ožujka 2022. preporučenom poštom ili neposredno na adresu: Grad Zagreb, Gradski ured za kulturu, međugradsku i međunarodnu suradnju i civilno društvo, Draškovićeva 25, 10000 Zagreb, u zatvorenoj omotnici s naznakom:

**Ne otvaraj, Vijeće Svjetskog festivala animiranog filma u Zagrebu, „Natječaj za organizatora“.**

8. Nepravodobne i nepotpune prijave neće se razmatrati. Potpunom prijavom smatra se prijava koja sadrži sve podatke i priloge navedene u javnom natječaju.

9. O izboru organizatora kandidati će biti obaviješteni u roku od dvadeset (20) dana od isteka roka za podnošenje prijava.

10. Osobni podaci podnositelja prijave dostupni iz prijave, kao i osobni podaci dostupni iz gore navedenih priloga uz prijavu na javni natječaj, prikupljaju se i obrađuju isključivo za potrebe provedbe javnog natječaja.

Prijavom na natječaj prijavitelji su izričito suglasni da Vijeće festivala kao voditelj obrade može prikupljati, koristiti i dalje obrađivati podatke u svrhu provođenja natječajnog postupka, sukladno odredbama Opće uredbe (EU) 2016/679 o zaštiti osobnih podataka i Zakona o provedbi Opće uredbe o zaštiti podataka (Narodne novine br. 42/18).